Gingrich og Perry får ikke stille i Virginia
De to republikanerne fikk sin sak avvist i en føderal domstol fredag, og tirsdag ble saken avvist på nytt i en ankedomstol. De to politikerne kjente regelverket i Virginia, påpeker domstolen i sin kjennelse. I Virginia må kandidatene levere 10.000 verifiserbare underskrifter innen en gitt tidsfrist for å kunne stille i nominasjonsvalget. Kun Mitt Romney og Ron Paul oppfylte dette kravet. Newt Gingrich sier han leverte i alt 11.050 underskrifter, men tjenestemenn i delstaten sier færre enn 10.000 av disse lot seg verifisere. Også Rick Perry leverte færre enn 10.000 gyldige underskrifter. Gingrich har lagt skylden på en valgmedarbeider som fusket ved å levere inn lister med falske underskrifter. I tillegg til Romney, Paul, Gingrich og Perry deltar Rick Santorum i kampen om nominasjon som Republikanernes presidentkandidat.
En domstol har avgjort at Newt Gingrich og Rick Perry ikke får stille i Republikanernes nominasjonsvalg i delstaten Virginia 6. mars.